b'\n_START_ARTICLE_\nLit de parade\n_START_PARAGRAPH_\nLit de parade (fransk uttale: [lid\xd3\x99par\xe1\xba\xa1d], \xc2\xabparadeseng\xc2\xbb) eller castrum doloris (\xc2\xabs\xc3\xb8rgeplattform\xc2\xbb) er en betegnelse for det \xc3\xa5 plassere liket av en avd\xc3\xb8d person, fortrinnvis en kjent person med stor betydning, slik at folk kan f\xc3\xa5 anledning til \xc3\xa5 se liket og vise vedkommende den siste \xc3\xa6re._NEWLINE_I katolske land er dette vanlig praksis, og avd\xc3\xb8de paver blir rutinemessig lagt p\xc3\xa5 lit de parade. I USA er lit de parade en \xc3\xa6re som i f\xc3\xb8rste rekke tilkommer avd\xc3\xb8de presidenter, blant disse Abraham Lincoln (1809\xe2\x80\x931865) og John F. Kennedy (1917\xe2\x80\x931963). Men ogs\xc3\xa5 den norskf\xc3\xb8dte fagforeningsmannen Andrew Furuseth (1854\xe2\x80\x931938) ble vist denne \xc3\xa6ren i Washington D.C.._NEWLINE_I Norge ble b\xc3\xa5de kong Haakon (1872\xe2\x80\x931957) og kong Olav (1903\xe2\x80\x931991) lagt p\xc3\xa5 lit de parade i Slottskapellet. Edvard Grieg (1843\xe2\x80\x931907) l\xc3\xa5 p\xc3\xa5 lit de parade i Bergen kommunale sykehus p\xc3\xa5 Engen 8. september 1907, dagen f\xc3\xb8r gravferden._NEWLINE_Den russiske revolusjonslederen Vladimir Lenin (1870\xe2\x80\x931924) ble balsamert allerede da han l\xc3\xa5 p\xc3\xa5 lit de parade. Siden ble kroppen stilt ut i et mausoleum p\xc3\xa5 Den r\xc3\xb8de plass i Moskva, dit det fortsatt valfarter folk for \xc3\xa5 se. Slik gravdyrkelse er ellers mest kjent fra religi\xc3\xb8se forhold.  _NEWLINE_Likvake er en skikk som i Norge ble praktiset fram til 1800-tallet. Under likvake v\xc3\xa5ket noen over liket i kista fram til begravelsen. I v\xc3\xa5kestua kunne det v\xc3\xa6re lystig dans, kanskje for \xc3\xa5 skremme onde makter. Syning gir p\xc3\xa5r\xc3\xb8rende og kjente mulighet til \xc3\xa5 se den avd\xc3\xb8de p\xc3\xa5 sykehuset, hjemme eller i kapellet f\xc3\xb8r gravferdsseremonien.\n_START_SECTION_\nLiknende, mer folkelige skikker\n_START_PARAGRAPH_\nEn liknende skikk blant vanlige folk, og kanskje spesielt p\xc3\xa5 landsbygda i Norge, er likvake eller v\xc3\xa5kestue, som inneb\xc3\xa6rer at familie, venner og naboer til en avd\xc3\xb8d v\xc3\xa5ker over liket natten eller nettene frem til det legges i kiste og gj\xc3\xb8res klar til gravferd. Likvake og v\xc3\xa5kestue var ofte lystige lag ettersom man trodde de levendes sinnstilstand ogs\xc3\xa5 p\xc3\xa5virket den d\xc3\xb8des. _NEWLINE_Likvake var fast en del av ritualet omkring d\xc3\xb8den i f\xc3\xb8rreformatorisk tid, men ble ikke st\xc3\xb8ttet av den lutherske kirken etter reformasjonen. Det ble forbud mot s\xc3\xa5kalt sjeleringing med kirkeklokker etter d\xc3\xb8dsfall if\xc3\xb8lge Christian Vs Norske Lov, og videre ble likvake med dans, mat og drikke, i likhet med grav\xc3\xb8l (sjon), forbudt i 1607. Likefullt var tradisjonen fortsatt lys levende til langt ut p\xc3\xa5 1800-tallet, enkelte steder langt opp mot v\xc3\xa5r tid, i hvertfall til 1950-\xc3\xa5rene.'